Boer van Malalane vermoorArgieffoto: Reint Dykema Riaan van den Berg, ŉ suikerrietboer van Malalane in Mpumalanga, is Vrydagoggend dood in sy huis aangetref. Brig. Selvy Mohlala, ŉ woordvoerder van die polisie, het Vrydag aan Maroela Media gesê Van Den Berg, in sy vroeë 40’s, se huishulp het op sy liggaam afgekom waarna sy sy beste vriend ontbied het. “Die saak is omstreeks 08:30 by die polisie aangemeld. Ons vermoed hy is Donderdagaand in sy huis oorval en vermoor,” het Mohlala gesê. Van Den Berg se liggaam is glo op sy rusbank aangetref. Hy was met toue vasgebind, en daar was ook ŉ tou om sy nek. “Ons vermoed hy is verwurg, maar ŉ nadoodse ondersoek sal gedoen word om die oorsaak van sy dood te bepaal.” Volgens Mohlala word Van Den Berg se bakkie, ŉ platskermtelevisie, selfoon, hoëtroustel en tuimeldroeër uit die huis vermis. Hy het alleen op die plaas gebly. “Daar was geen ooggetuies nie, so ons weet nie hoeveel aanvallers in die saak betrokke was nie.” Die polisie ondersoek ŉ saak van moord en huisbraak. Daan Erasmus, ŉ lid van die gemeenskapsgroep Malalane Against Crime, het gesê die hele gemeenskap is gemobiliseer om op die uitkyk vir Van Den Berg se bakkie te wees. Dit is ŉ wit 2L Nissan Hard Body met registrasienommer DFB 735 MP. Mense wat die bakkie gewaar kan Crime Stop by 08600 10111 skakel.